Document ID: /roh_data/filtered/fineweb-2-filterrobots_roh.jsonl.gz/35952

Mez matg elegia il suveran grischun sia nova regenza. En la naiv da Lai èn la candidata ed ils tschintg candidats per la regenza s'inscuntrads per ir communablamain cun skis, e suenter respunder dumondas en il rom d'in podium da discussiun. Tranter auter han er scolaras e scolars da Vaz dastgà far dumondas a Carmelia Maissen (AdC), Roman Hug (PPS), Martin Bühler (PLD), Marcus Caduff (AdC), Jon Domenic Parolini (AdC) e Peter Peyer (PS). Il di da skis cun podium è organisà da las Pendicularas grischunas e metta dumondas dal turissem en il center.
Cumpetenzas socialas e cumpetenzas dal fatg
A chaschun dal di da skis avain nus vulì savair, tge cumpetenzas ch'èn impurtantas per restar u far il pass en la regenza. Tenor il sextet èsi impurtant
- da funcziunar en il collectiv,
- chattar soluziuns communablas,
- avair perseveranza e pel dira, dentant er calma
- ed ina buna purziun curaschi per ir novas vias.
Ucraina, turissem e spazi da viver per indigens
Ils temas da discussiun èn stads vasts: Sper il tema actual da la guerra en l'Ucraina e sias consequenzas èn per exempel il turissem, il spazi da viver per indigens u er la protecziun d'ambient stads en il focus. Cunquai ch'il spectrum tematic è stà fitg vast, n'è la discussiun betg ida propi a profund.
In podcast politic en connex cun las elecziuns grischunas dal 2022.
Per pudair abunar quest podcast duvrais Vus ina software cumpatibla cun podcast u ina app. Sche Vossa app n'è betg en la glista sura, lura pudais copiar la feed URL manual en Vossa app da podcast u software.